Australian Open bliver den sidste turnering i Caroline Wozniackis professionelle tenniskarriere.

Danmarks mest succesfulde kvindelige tennisspiller stopper karrieren.

29-årige Caroline Wozniacki oplyser på sin Instagram-profil, at Grand Slam-turneringen Australian Open i januar 2020 bliver hendes sidste turnering.

- Jeg har været professionel, siden jeg var 15 år. I de år har jeg oplevet et fantastisk første kapitel af mit liv.

- Det har intet med mit helbred at gøre, og det er ikke et farvel. Jeg ser frem til at dele min kommende spændende rejse med jer alle sammen, skriver hun på sin profil.

Ønsker at opnå ting uden for banen

Australian Open har en helt speciel plads i danskerens hjerte, da det var hendes første og eneste Grand Slam-titel i karrieren. Den vandt hun i 2018.

Både i 2009 og 2014 var hun i finalen i Grand Slam-turneringen US Open, men begge tabte hun.

Hun formåede også at vinde sæsonfinalen i 2017. I alt blev det til 30 WTA-titler i karrieren.

- Jeg har altid sagt til mig selv, at når dagen kommer, hvor jeg hellere vil lave andre ting end at spille tennis, er det på tide at stoppe. I de seneste måneder er det gået op for mig, at der er meget i livet, jeg ønsker at opnå uden for banen.

- At blive gift med David var et af de mål, og starte en familie med ham mens jeg fortsætter med at rejse verden rundt for at hjælpe med at øge opmærksomheden på rheumatoid arthritis (et kommende projekt), er begge mine passioner fremadrettet, skriver hun.

Wozniacki blev den første skandinaviske kvinde i nyere tid til at ligge øverst på verdensranglisten. Hun toppede også ranglisten ved udgangen af både 2010 og 2011.

I alt lå hun nummer ét i 71 uger, hvor 49 af dem var i træk.